
                                                                            Rezümé
Az Amerikai Egyesült Államok egyike azon országoknak, amelyekben a common law gyökereknek köszönhetően a kontinentális jogrendszertől teljesen idegen jogrendszer alakult ki. Éppen ez inspirálta a kutatás tárgyát, hiszen a merőben eltérő jogászi gondolkodás, jogintézmények illetve jogi megoldások számos értékes vagy éppen elvetendő, de mindenképpen érdekes példát rejtenek egy kontinentális rendszerben „nevelkedett” kutató számára.
A dolgozat az amerikai büntetőeljárás minden részletig leszabályozott bizonyítási rendszerét vizsgálja, egy olyan jogterületet, amelynek megfelelője részben vagy egészben hiányzik a hazai büntetőjogrendszerből. A dolgozat így rámutat arra a kérdésre, hogy a magyar szűkszavú törvényi szabályozás által képzett űr miképp kerül feloldásra a hazai büntetőeljárás során. Az Egyesült Államok bizonyítási eljárásában felmerülő kérdések ugyanis nem kizárólag a common law ország sajátjai, az ott szabályozott problémák a magyar bírósági tárgyalásokon is felmerülnek, és azokról ugyanúgy döntést kell hozni, még akkor is, ha a kérdésre vonatkozóan konkrét törvényi rendelkezés nem létezik.
A kutatás így arra az eredményre jutott, hogy írott jog híján a bírói gyakorlatban kell a választ keresni arra, hogy miként alakul egy-egy bizonyítási eszköz, bizonyíték sorsa az eljárásban. Ennek megválaszolásához elsősorban a megalapozatlanság kérdéskörének vizsgálata szolgálhatna támpontul, hiszen azzal kapcsolatban egyelőre nem ismert, hogy a bírói gyakorlat milyen tény bizonyításához pontosan milyen bizonyítási eszközt kíván meg (és hogy megkíván-e egyáltalán konkrét bizonyítási eszközt vagy eljárást) és, hogy ezzel kapcsolatban az egyes megyék, ítélőtáblák gyakorlatában van-e eltérés.
A dolgozat így egy kutatási igényre világít rá, amelynek alapját a bizonyítás körében létező és a bírói gyakorlat által oldott „joghézag” képezi, vizsgálata azonban egyelőre elkerülte a kutatók figyelmét, pedig minden bizonnyal egy újszerű empirikus kutatás alapjául szolgálhatna.



